Шанхай_Мастэрс_2015_(снукер)
Чацвёрты дзень (17 верасня)
17 верасня на Шанхай Мастэрс праходзілі матчы другога раўнда плэй-оф, 1/8 фіналу, і разыгрываліся пуцёўкі ў чвэрцьфіналы. Чэмпіён свету Сцюарт Бінэм сустракаўся з 44-м сеяным Майкам Данам. Бінэм пакінуў за сабой першы фрэйм з падыходамі ў 44 і 46 балаў, пасля чаго падвоіў лік з серыяй у 47 ачкоў у другой партыі. Другі нумар сусветнага рэйтынгу, які перамог у фінальным матчы Шанхай Мастэрс 2014 года Марка Алена з лікам 10:3, выканаў сэнчуры-брэйк у 103 ачкі ў трэцім фрэйме, павялічыўшы адрыў да трох партый, а яго 43-гадовы апанент зрабіў серыю ў 42 балы ў наступным фрэйме і выйграў яго на апошнім ружовым шары. Пасля перапынку Сцюарт дамінаваў у наступных партыях, дазволіўшы Дану набраць у іх толькі тры балы, і з лікам 5:1 у чацвёрты раз выйшаў у 1/4 фіналу Шанхай Мастэрс. 13-ы сеяны Марк Уільямс з Уэльса гуляў супраць Джэймі Коўпа, які сенсацыйна перайграў Ніла Робертсана ў першым раўндзе. Валійскі снукерыст дамінаваў у пачатку паядынку, узяўшы першыя тры фрэймы з брэйкамі ў 57, 53 і 41 бал і зрабіўшы лік 3:0, а яго праціўнік, які не праходзіў у чвэрцьфіналы рэйтынгавых турніраў з 2010 года, калі ў паўфінале Шанхай Мастэрс ён саступіў Джэймі Бёрнэту з лікам 1:6 , увайшоў у гульню, пакінуўшы за сабой дзве наступныя партыі з серыямі ў 85 і 63 балы, скараціўшы адставанне да аднаго ачка — 2:3. Двухразовы чэмпіён свету аформіў серыю ў 44 ачкі ў пачатку шостага фрэйма, пасля чаго давёў яго да перамогі, а таксама выканаў падыход у 61 бал у сёмай партыі, але пры ліку 8:61 яго 30-гадовы апанент здзейсніў выдатны клірэнс у 61 ачко і зноў скараціў адставанне да ліку 3:4. У восьмым фрэйме Уільямс ішоў наперадзе з лікам 46:18, але Джэймі зраўняў лік, набраўшы 27 балаў фаламі праціўніка, пасля чаго снукерыст з Уэльса больш паспяхова гуляў у канцоўцы партыі і выйграў фрэйм на каляровых шарах, зрабіўшы лік 5:3 і ў чацвёрты раз выйшаў у чвэрцьфінальную стадыю шанхайскага турніру. 22-гі нумар рэйтынгу Майкл Холт гуляў супраць 23-гадовага суайчынніка Кайрэна Уілсана. У чвэрцьфінале Шанхай Мастэрс 2013 года Холт перайграў апанента, які ўпершыню выйшаў у стадыю 1/4 фіналу рэйтынгавага турніру, з лікам 5:1, такім чынам упершыню выйшаўшы ў рэйтынгавы паўфінал. Кайрэн, які ў трэці раз у кар'еры дайшоў да 1/8 фіналу на рэйтынгавым спаборніцтве, выканаў выдатны брэйк у 123 ачкі ў стартавай партыі, пасля чаго пакінуў за сабой другі фрэйм з серыяй у 48 пунктаў, а ў трэцяй партыі саступаў з лікам 10:36, але, дзякуючы брэйку ў 52 балы, атрымаў яшчэ адно ачко і зрабіў лік 3:0 на сваю карысць. 37-гадовы Холт дамінаваў у чацвёртым фрэйме, але яго праціўнік выйграў пятую партыю з пераможным падыходам у 64 ачкі і шостую на каляровых шарах, скончыўшы паядынак з лікам 5:1. Такім чынам, Кайрэн Уілсан узяў рэванш за паразу двухгадовай даўніны і ў другі раз у сваёй кар'еры выйшаў у чвэрцьфінал Шанхай Мастэрс і рэйтынгавых турніраў. Фіналіст чэмпіянату свету Шон Мёрфі сустракаўся з 17-м сеяным спаборніцтва Маркам Дэвісам. Шон узяў першы фрэйм з пераможнай серыяй у 49 балаў, а яго апанент дамінаваў у другой партыі, зраўняўшы лік, пасля чаго чэмпіён свету 2005 года аформіў соценную серыю ў 107 ачкоў у трэцім фрэйме і зноў выйшаў наперад. Мёрфі ішоў наперадзе ў чацвёртай партыі з лікам 36:0, а яго 43-гадовы праціўнік павёў атаку і набраў 57 балаў, пакінуўшы на стале ўсе каляровыя шары, пасля чаго Шон скарыстаўся сваім шанцам і здзейсніў клірэнс, выйграўшы фрэйм на апошнім чорным шары і зрабіўшы лік 3:1 на сваю карысць да перапынку. Пасля гэтага Марк, які перайграў апанента ў фінале чэмпіянату свету па снукеры з шасцю чырвонымі шарамі 2012 года з лікам 8:4, дамінаваў каля стала і выйграў пятую і шостую партыі з серыямі ў 70 і 64 балы, зраўняўшы лік у паядынку. Шон Мёрфі, які займаў шостае месца ў рэйтынгу, але меў магчымасць абысці Роні О’Салівана, заняўшы пятую пазіцыю, дапускаў шмат памылак і вёў 22:0 у сёмым фрэйме, але яго апанент выйграў партыю некалькімі выніковымі падыходамі і з брэйкам у 58 ачкоў пакінуў за сабой восьмы фрэйм, узяўшы чатыры партыі запар і давёўшы матч да перамогі з лікам 5:3. Такім чынам, Марк Дэвіс у трэці раз у кар'еры выйшаў у 1/4 фіналу шанхайскага рэйтынгавага турніру.